**Magnus Turkka Anders Mali** (s. 1982 Tammela) on suomalainen tietokilpailukirjailija, tietokilpailija ja tietovisatuottaja. 2000-vuosikymmenellä hän osallistui useisiin television visailuohjelmiin, mukaan lukien *Haluatko miljonääriksi?* -ohjelmaan, josta hän voitti 45 000 euroa ollessaan 21-vuotias. Sittemmin hän on kirjoittanut kuusi tietokilpailukirjaa ja laatinut tietokilpailukysymyksiä useisiin visailuohjelmiin, lautapeleihin ja lehtiin. Hän oli yksi jahtaajista vuosina 2019–2021 esitetyissä *Jahti*- ja *Super-Jahti*-visailuohjelmissa, joissa hänet tunnettiin lempinimellä "Terävä". Mali on Suomen ainoa visailuja päätoimisesti työkseen tekevä henkilö.

Mali valmistui restonomiksi Haaga Instituutista 2006. Hänen isänsä Turkka Mali ja setänsä Mika Mali ovat muusikoita.

Tietovisailu
------------

Mali kiinnostui tietovisailusta jo lapsena. Hän pääsi välillä isänsä mukana visailuohjelmien kuvauksiin, ja perhe pelasi kotona muun muassa Trivial Pursuitia. Hän luki paljon, opetteli ulkoa maita ja pääkaupunkeja ja seurasi visailuohjelmia.

Mali osallistui 21-vuotiaana *Haluatko miljonääriksi?* -ohjelmaan vuonna 2003. Hän tiesi vastauksen 12 ensimmäiseen piinapenkkikysymykseen ja saavutti 45 000 euron potin. Hän jätti vastaamatta kysymykseen 13, jossa kysyttiin Pisan tornin kerrosten lukumäärää. Hän osallistui 2000-luvun alkupuolella pelaajana noin kymmeneen visailuohjelmaan, kuten *Heikoin lenkki*, *Hermopeli*, *SF-studio*, *Jeopardy*, *Bonus*, *Oikea kysymys*, *Giljotiini* ja *G5*.

Vuonna 2006 Mali valmistui restonomiksi ja työskenteli sen jälkeen hotelli- ja ravintola-alalla muun muassa Hotelli Kämpissä, Levillä ja Dubaissa. Samalla hän jatkoi tietovisailua harrastuksena. Mali innostui visailukirjojen kirjoittamisesta saatuaan syntymäpäivälahjaksi englantilaisen pubivisakirjan. Hän keräsi kysymyksiä vapaa-ajallaan ja tarjosi lopulta visailukirjan käsikirjoitusta kustantamoille. Gummerus julkaisi kolme hänen kirjoittamaansa visailukirjaa vuosina 2014–2016, ja WSOY:n kustantama *Haluatko miljonääriksi?* -visailukirja julkaistiin 2017. Nemo-kustantamo on julkaissut kaksi Malin tekemää visailukirjaa, *Haluatko triviamestariksi?* vuonna 2019 ja *Knoppi!* vuonna 2023.

Mali jättäytyi pois hotellialalta ja ryhtyi visailuammattilaiseksi vuonna 2018. Ensimmäisten visailukirjojensa jälkeen hän alkoi laatia kysymyksiä television visailuohjelmiin. Hän on laatinut kysymyksiä muun muassa ohjelmiin *Heikoin lenkki*, *The Wall Suomi*, *Hengaillaan* ja *Tietäjät tietää*. Hänen laatimiaan kysymyksiä on ollut myös lautapeleissä, kuten Haluatko miljonääriksi? ja iKnow, sekä muun muassa *Seiskan*, *Iltalehden* ja *Apun* tietovisoissa. Lisäksi hän laatii ja vetää tietovisoja esimerkiksi yritystapahtumissa. Hän on yksi Suomen aktiivisimmista tietokilpailukysymysten laatijoista ja Suomen ainoa visailuja päätoimisesti työkseen tekevä henkilö.

Mali oli yksi jahtaajiksi kutsutuista vakiokilpailijoista vuosina 2019–2021 esitetyissä *Jahti*- ja *Super-Jahti*-visailuohjelmissa, joissa hänen lempinimensä oli "Terävä". Tietovisojen ystävänä tunnettu presidentti Sauli Niinistö kutsui Malin Linnan juhliin vuonna 2019.

Muuta
-----

Mali alkoi tehdä sanoituksia lauluihin 2010-luvun loppupuolella ja kävi Heikki Salon vetämällä sanoituskurssilla. Hänen Arja Korisevalle sanoittamansa kappale *Viiva ovenpieleen* julkaistiin kesäkuussa 2023.

Malin perheeseen kuuluu kaksi poikaa ja naisystävä. Hän on kertonut harrastavansa remontointia, pubivisoja, kirjallisuutta ja populaarikulttuuria ja seuraavansa intohimoisesti NHL-jääkiekkoa.

Kirjat
------

* *Tietovisa 1*. Gummerus, 2014. ISBN 978-951-20984-5-3.
* *Tietovisa 2*. Gummerus, 2015. ISBN 978-951-20985-6-9.
* *Uusi tietovisa*. Gummerus, 2016. ISBN 978-951-24018-9-5.
* *Haluatko miljonääriksi?*. WSOY, 2017. ISBN 978-951-04293-8-9.
* *Haluatko triviamestariksi?*. Nemo, 2019. ISBN 978-951-13471-3-2.
* *Knoppi!*. Nemo, 2023. ISBN 978-951-14612-9-6.
* *Knoppi 2*. Nemo, 2024. ISBN 978-951-14907-1-5.

Lähteet
-------

1. ↑  Mali, Magnus ISNI. Viitattu 27.9.2023. (englanniksi)
2. ↑  Mali, Magnus, 1982- *KANTO – Kansalliset toimijatiedot*. Finto. Viitattu 27.9.2023.
3. 1 2  Onninen, Oskari: Miten käy yleissivistyksen, Magnus Mali?  *Suomen Kuvalehti*, 15/2024, s. 42–45. ISSN 0039-5552.
4. 1 2 3 4  Missä piilee tietovisojen viehätys? *Ylen aamu*.  10.8.2023. Yleisradio. Viitattu 28.9.2023.
5. 1 2 3  Tietovisaguru Magnus Mali Haluatko miljonääriksi? -ohjelmasta: Kysymysten taso heittelee liikaa *Iltalehti*.  2.2.2016. Viitattu 8.3.2016.
6. 1 2 3 4  Yrttiaho, Tuomo: Magnus Mali voitti jättipotin Haluatko miljonääriksi -kisassa, ja se oli vasta alkua – Nyt hän on Suomen tietovisakuningas, joka paljastaa täydellisen tietovisakysymyksen salat  1.11.2019. Helsingin Sanomat. Viitattu 19.11.2019.
7. 1 2 3 4  Lehmusvesi, Jussi: Tietäjien sukua  11.7.2023. Helsingin Sanomat. Viitattu 27.9.2023.
8. 1 2  Jahti nähdään syksyllä televisiossa - tässä ovat jahtaajat! *MTV.fi*.  11.7.2018.  Arkistoitu 13.7.2018. Viitattu 11.7.2018.
9. 1 2  Välske, Silja: Tällainen on uusi Super-Jahti – tutustu jahtaajiin!  5.2.2021. MTV. Viitattu 27.9.2023.
10. ↑  Tämä tietovisaguru voitti jättisumman Haluatko miljonääriksi ohjelmasta – tekee nyt omia visailukirjoja *Vantaan Sanomat*.  19.2.2016. Viitattu 8.3.2016.
11. ↑  Magnus Mali *Gummerus*.  2016. Viitattu 19.11.2019.
12. ↑  Haluatko miljonääriksi? : kisaile kotona, kysy katsomolta tai kilauta kaverille Finna. Viitattu 28.9.2023.
13. ↑  Näin teet tietovisan koko perheelle!- visailuekspertti Magnus Mali paljastaa uutuuskirjassaan parhaat vinkit *STT Info*. Kustannusosakeyhtiö Otava. Viitattu 28.9.2023.
14. 1 2  Tämän miehen kynästä syntyy valtaosa Suomen tietovisakysymyksistä – uutuuskirjassaan Knoppi! Magnus Mali paljastaa 2 000 uutta visaista pähkinää purtavaksi *STT Info*.  16.6.2023. Kustannusosakeyhtiö Otava. Viitattu 27.9.2023.
15. 1 2  Mäkelä, Juho: Tietovisa-ammattilainen Magnus Mali opetteli jo pikkupoikana ulkoa Suomen kunnat, maailman pääkaupungit ja liput – Pisa-tulosten romahdus näkyy hänestä jo television visoissa  10.8.2023. Maaseudun Tulevaisuus. Viitattu 27.9.2023.
16. ↑  Seiskan visailumestari Magnus Mali sai kahden vuoden urakan valmiiksi: pesti Jahti-ohjelmassa toi uusia ideoita!  9.10.2019. Seiska. Viitattu 19.11.2019.
17. ↑  Sandelius, Ninni: Mikä on Sanna Marinin toinen etunimi? Mihin mennään seitsemältä Irwinin laulussa Työmiehen lauantai?  2.9.2022. Apu. Viitattu 27.9.2023.
18. ↑  Magnus Mali Speakers Forum. Viitattu 27.9.2023.
19. ↑  Tietokilpakirjailija sekä TV:stä tuttu tietovisojen moniottelija Magnus Mali on myös niiden eli Mika ja Turkka Malin poika *Sunnuntaivieras*.  25.9.2023. Yleisradio. Viitattu 28.9.2023.
20. ↑  Lundell, Mikko: Jyväskyläläinen tietokilpailuammattilainen Magnus Mali sanoitti Arja Korisevan uuden singlen: "Tässä koitetaan opetella"  14.8.2023. Keskisuomalainen. Viitattu 28.9.2023.
21. ↑  Arja Korisevan ilon kesä: ensin juhlittiin isän 80-vuotispäivää, nyt uutta levytystä  16.6.2023. Tanssiin.fi. Viitattu 28.9.2023.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |
|  |
| Henkilöt | 
* Ritva

 |

 |